== Tidlig karriere ==
Peymann var født og opvokset i beskedne kår i den lille by Rotenburg i kurfyrstendømmet [[Hannover (land)|Hannover]]. Han var søn af overoppebørselsbetjent Nicolaus Peymann (1695-1747) og Henriette Margaretha Gebhardt (ca. 1699-1779). Ligesom sin fem år ældre bror indtrådte han som ung i dansk militær tjeneste i [[Hertugdømmet Holsten|Holsten]] og kom som broderen hovedsagelig til at gøre tjeneste ved Fortifikationen, dvs. fæstningsbyggeriet. Peymann blev [[1755]] [[værkbas]] i holstenske fortifikation, året efter karakteriseret underkonduktør og [[1760]] sendt til [[Kongeriget Frankrig|Frankrig]], hvor han indgik i regimentet "Løvendal" og en kort periode [[1761]]-[[1762|62]] deltog i [[Syvårskrigen (1756–1763)|Syvårskrigen]] på fransk side, men kom derefter til [[København]], hvor han med [[Kaptajn (militær)|ingeniørkaptajns]] karakter under mobiliseringen mod [[Kejserriget Rusland|Rusland]] fik ansættelse ved felthæren, som dog snart atter blev sat på fredsfod. Da der herefter blev oprettet et [[Ingeniørkorpset|Ingeniørkorps]], fik Peymann i [[1763]] ansættelse ved dette som konduktør og avancerede [[1766]] til overkonduktør og [[1770]] til "karakteriseret virkelig" ingeniørkaptajn. [[1783]] blev han karakteriseret [[Major|ingeniørmajor]] og samme år [[Kvartermester|generalkvartermester]] ved fortifikationen i Danmark.
Historie Kartografi